নিউটাউনে ভয়াবহ পথদুর্ঘটনা! নিয়ন্ত্রণ হারিয়ে পরপর ধাক্কা

নিউটাউন: সাতসকালে ভয়াবহ পথ দুর্ঘটনা নিউটাউনে। প্রবল গতিতে ছুটে আসা একটি গাড়ি ধাক্কা মারে বাইক আরোহী-সহ একাধিক সাধারণ মানুষকে। সকালের এই ঘটনায় কার্যত ব্যাপক চাঞ্চল্য ছড়িয়ে পড়ে নিউটাউন এলাকায়। এই ঘটনায় এদিন ৭ জন আহ হয়েছেন বলে সূত্রের খবর। গুরুতর আহত হয়েছেন গাড়ির চালকও।

শনিবার সকালে ইকোপার্কের চার নম্বর গেটের সামনে ঘটে দুর্ঘটনা। স্থানীয় সূত্রে জানা যায়, বিশ্ব বাংলা গেটের দিক থেকে আকাঙ্ক্ষা মোড়ের দিকে দ্রুতগতিতে আসছিল সাদা রঙের একটি গাড়ি। প্রত্যক্ষদর্শীদের দাবি, প্রথমে গাড়িটি নিয়ন্ত্রণ হারিয়ে রাস্তার পাশে ডিভাইডারে জোরে ধাক্কা মারে। এরপর ডিভাইডার টপকে পাশে দাঁড়িয়ে থাকা একটি মোটরবাইককে সজোরে ধাক্কা মারে। সেই ধাক্কার জেরে বাইক আরোহী রাস্তায় ছিটকে পড়ে যান এবং আশপাশে থাকা আরও কয়েকজন পথচারীকে গাড়িটি পরপর ধাক্কা মারে বলে অভিযোগ।

আরও পড়ুন: বঙ্গোপসাগরে তৈরি হচ্ছে গভীর নিম্নচাপ, নভেম্বরের শেষে ঘূর্ণিঝড়ের আশঙ্কা

স্থানীয়রা জানিয়েছেন, প্রবল গতিতে ওই গাড়িটি চালানো হচ্ছিল বলে অভিযোগ। আশপাশ থেকে ঘটনাস্থলে ছুটে আসেন ব্যবসায়ী থেকে স্থানীয়রা। জখমদের উদ্ধার করে হাসপাতালে পাঠানোর ব্যবস্থা করা হয়। ওই গাড়ির চালকও জখম হয়েছেন। দুর্ঘটনার খবর পেয়ে দ্রুত ঘটনাস্থলে যায় পুলিশ। ওই চালককে উদ্ধার করে হাসপাতালে নিয়ে যাওয়া হয়। চালক ও ঘাতক গাড়িটিকে আটক করা হয়েছে।