নির্বাচন কমিশনের নির্দেশ অমান্য করে SIR ফর্ম বিতরণের অভিযোগে চাঞ্চল্য নিউটাউনে

কলকাতা: নির্বাচন কমিশনের (Election Commission) নির্দেশ অমান্য করে প্রকাশ্যে SIR (Special Intensive Revision) ফর্ম বিতরণের অভিযোগ উঠল নিউটাউনে (Newtown)। বৃহস্পতিবার সকালে নিউটাউন CE ব্লক এলাকায় সকাল দশটা নাগাদ একটি ক্যাম্পের মাধ্যমে ফর্ম বিলি করা হয়েছে বলে অভিযোগ।

অভিযোগকারীর দাবি, এই ক্যাম্পের আয়োজন হয়েছে বিডিওর নির্দেশে ও বিডিও অফিসের স্টাফদের উপস্থিতিতে, যা সরাসরি নির্বাচন কমিশনের নির্দেশ লঙ্ঘন করছে। অভিযোগকারী সিপিআইএম কর্মী ঋদ্ধ্য চৌধুরী বলেন, “কিছু কিছু ফর্ম বাড়িতে দেওয়া হয়েছে। আবার অনেকের ঠিকানা খুঁজে পাওয়া যাচ্ছে না বলে জানানো হচ্ছে। পরে জানতে পারি, প্রত্যেকটা ব্লক থেকেই এই ফর্মগুলি বিতরণ করা হবে। বিডিও ও এনকেডিএ মিটিং করে এই সিদ্ধান্ত নিয়েছে। কিন্তু পলিটিক্যাল পার্সনদের সঙ্গে কেন মিট করা হলো না? রেসিডেন্ট ওয়েলফেয়ার ও এনকেডিএ এই প্রক্রিয়ায় এল কীভাবে? তাহলে আমাদের কেন জানানো হয়নি?”

আরও পড়ুন: আদালতের নির্দেশ থাকা সত্ত্বেও চিংড়িঘাটায় কাজ শুরু অনিশ্চিত, আরও পিছোচ্ছে মেট্রো প্রকল্প

অন্যদিকে, BLO প্রিয়া চক্রবর্তী (এনকেডিএ এরিয়া ৩০৮ পাট) এই অভিযোগ উড়িয়ে দিয়ে বলেন, “নিউটাউন এলাকায় অনেক ফর্মে ঠিকানা ভুলভাবে দেওয়া আছে। সেই কারণেই সবাইকে বাড়িতে পাওয়া যাচ্ছে না। আমরা কোনও আনঅফিশিয়াল কাজ করছি না। বিডিও অ্যারেঞ্জ করে দিয়েছেন এবং বিডিও অফিসের স্টাফদের উপস্থিতিতেই কাজ চলছে।”

এই ঘটনার পর এলাকায় শুরু হয়েছে রাজনৈতিক চাপানউতোর। বামফ্রন্টের দাবি, নির্বাচন কমিশনের নির্দেশ না মেনে সরকারি তত্ত্বাবধানে ফর্ম বিতরণ করা গণতান্ত্রিক প্রক্রিয়ার পরিপন্থী। অন্যদিকে প্রশাসনিক সূত্রের দাবি, কাজটি নিয়ম মেনেই চলছে, কারণ অনেক BLO নাগরিকদের ঠিকানা মিলিয়ে দেখার জন্য ক্যাম্পিং প্রক্রিয়া অবলম্বন করছেন। এখন প্রশ্ন উঠছে, কমিশনের অনুমতি ছাড়াই এভাবে ক্যাম্প করে ফর্ম বিলি করা কতটা বৈধ? এই নিয়ে ইতিমধ্যেই কমিশনে লিখিত অভিযোগ জমা দেওয়ার প্রস্তুতি নিচ্ছে সিপিআইএম নেতৃত্ব।